## Educació destina més de mig milió d’euros per a donar suport a la celebració de les proves de certificació de valencià en universitats valencianes

*** L’objectiu és afavorir que la societat valenciana puga accedir a estes proves, que acrediten la competència lingüística de valencià**

La Conselleria d’Educació, Cultura, Universitats i Ocupació ha publicat en el [DOGV](https://dogv.gva.es/va/resultat-dogv?signatura=2024/13378) la resolució per la qual es destinen 526.202 euros per a donar suport a l’organització en 2024 de les proves de certificació de l’acreditació de la competència lingüística de valencià de les universitats que formen part de la Comissió Interuniversitària d’Estandardització d’Acreditacions de Coneixements de Valencià (CIEACOVA).

Esta comissió té com un dels seus objectius principals fixar el model d’acreditació d’exàmens i coordinar les proves interuniversitàries d’acreditació per a obtindre els certificats de coneixements de valencià.

L’objectiu de les ajudes de la Generalitat és contribuir i col·laborar en estes tasques i incrementar l’oferta de proves de certificació de coneixements de valencià en la societat valenciana, ajudant així a augmentar el nombre de persones que obtenen esta acreditació, amb independència que siguen persones vinculades a la universitat o persones externes.

Així, la Universitat de València rep de la Conselleria una ajuda de 150.026 euros; la Universitat Politècnica de València 107.003 euros; la Universitat d’Alacant 180.842 euros; la Universitat Miguel Hernández d’Elx 58.279 euros i la Universitat Cardenal Herrera CEU un total de 30.050 euros de subvenció.

En concret, les subvencions es destinen a finançar els gastos derivats de la redacció de les proves, la creació d’un banc de materials per a la seua utilització en estes proves, així com els derivats de les activitats del personal avaluador, corrector i col·laborador; la impressió, digitalització i custòdia de les proves o el lloguer d’aules, entre altres.

Fecha: 06/01/2025